Mānga 12: Bantu Abaūbaka Kiteba Kikatakata
MYAKA mivule yāpityile’po. Bana ba Noa bādi kebadi na bana bavule. Babo bana nabo bātama, bābutula bana bavule. Pano ne pano ntanda yāikalwa na bantu bangibangi kashā.
Mu bano bantu, mwādi ne Nimiloda, nkanununa wa Noa. Wādi nkuma-bibi wādi upoya ne kwipaya banyema ne bantu bene. Kadi Nimiloda wēbikikile aye mwine bu mulopwe mwanda wa kutādila bantu bakwabo. Leza kāloelelwepo Nimiloda.
Mu kine kitatyi’kya, bantu bonso bādi besamba enka ludimi lumo. Nimiloda wādi usaka kwibakongela pa kyaba kimo mwanda wa ebaludike. Shi ke pano, lelo uyukile kyaālongele? Wāsapwidile bantu bōbake kibundi ne kiteba monka. Wibatale pa kifwatulo, aba kebo bafwatula matafwadi.
Yehova Leza kāsangedilepo luno lūbako. Leza wādi usaka bantu bekale pano pa ntanda ponso. Inoko bantu bānena’mba: ‘Twayai twishimikile kibundi ne kiteba kilakila, mutwe wakyo utenge ne mu madiulu mwine. Nabya tusa kutumba!’ Bantu bādi basaka kwitumbija abo bene, bapela kutumbija Leza.
Enka nenki, Leza wāimika mwingilo wabo wa lūbako lwa kiteba. Lelo uyukile mwawāimikile’o? I na kutonona bantu besambe mu kitulumukila ndimi mishileshile, kyaba kya kwisamba enka ludimi lumo. Bōbaki kebādipo kadi beumvwana abo bene na bene. O mwanda kyabo kibundi kyāinikilwe bu Babele, nansha Babiloni, kushintulula ko kunena’mba “Kavutakanya.”
Ponka’po, bantu bāshilula kwenda kulampe na Babele. Kibumbo kya bantu besamba ludimi lumo baenda kukashikatyila pamo pa kifuko kikwabo kya ntanda.
Ngalwilo 10:1, 8-10; 11:1-9.
Bipangujo
- Nimiloda i ani, ne Leza wāmumwene namani?
- Mwanda waka bantu bafwatula matafwadi pa kifwatulo?
- Mwanda waka Yehova kāsangedilepo lūbako lobaūbakile?
- Leza wāimikile namani mwingilo wa kūbaka kiteba?
- Kibundi kyāinikilwe dijina’ka, ne dishintulula namani?
- I bika byālongele bantu pāpwile Leza kuvutakanya ludimi lwabo?
Bipangujo bikwabo
- Tanga Ngalwilo 10:1, 8-10.
Nimiloda wādi na ngikadilo’ka, ne kino kitupa kidyumu’ka? (Nk. 3:31)
- Tanga Ngalwilo 11:1-9.
I milangwe’ka yādi na boba bādi bōbaka kiteba, ne mwanda waka mpangiko yabo yākomenwe? (Ngal. 11:4; Nk. 16:18; Yoa. 5:44)
kon_Latn bem_Latn bem_Latn lua_Latn bem_Latn bem_Latn bem_Latn knc_Latn ceb_Latn dyu_Latn bem_Latn bem_Latn bem_Latn lua_Latn bem_Latn ceb_Latn kmb_Latn lug_Latn kmb_Latn bem_Latn